Aspinuṣuṛ

Aspinuṣuṛ iga yan wanaw n iḍinuẓuṛn iddrn ɣ iẓẓlmd n tfṛiqt kra n 95 ugndid (amlyun) n usggʷas, amassan Arnset Stṛumṛ sɣ tsddawit n Ludfiɣ Maksimilyan ɣ Myunix yufa ɣ umzwaru n tasut tiss simraw (agnar - 20) aḍinuẓuṛ ad ɣ taɣliwin¹ n yill ɣ tagut n miṣṛ d iga yas assaɣ n aspinuṣuṛ amiṣri, d iska ɣ usggʷas n 1944 yan usalay³ ɣ Myunix ifsr gis ixsan n uḍinuẓuṛ ad macc ixʷla usalay ad s yat tsnfrt ɣ imnɣi amaḍlan wiss sin, d ɣaman ɣar tiwlafin d tamawin⁴ ittyuran f aspinuṣuṛ.

Ffir n 100 n usggʷas rad daɣ ttyufan ixsan nns macc tikklit ad ɣ Umṛṛuk s ufus n yat trabbut n imrzun (isnabbucn) s tnara n umassan Niẓaṛ ibṛahim, yili disn umassan samir zzhri sɣ tsddawit n lḥsn wiss sin.

G umṛṛuk ttyufan igaluzn⁵ n tɣssa⁶ nns ɣ tggayin n ukal aẓggʷaɣ ɣ tmnaḍin narfud, ɣilli iɣ yadlli llan isaffn ɣ tizi yan. Ma igan abida⁷ ɣ uḍinuẓuṛ ad mas yadlli iẓḍaṛ ad ikcm s umaḍal n waman d ad igʷmmr islman d yimudar n waman i yadlli illan ɣ isaffn ann, iṭṭf yat tmɣilt ar tlkkm ar 6 n id mitru nttat a s ar yadlli ittcucf ɣ waman (zun d aɣucaf), d nttan a igan aḍinuẓuṛ amsksum i kullu imqqurn lli nssn ar ɣil ad.

Taggayt:Imudar
 Tisaɣulin